हल्दी-मेहंदी की रस्म; दहेज में सोने-चांदी के गहने, पढ़िए- कैसे निभाईं रस्में
Rajasthan Jodhpur Tree Wedding - अक्षय तृतीया से शादियों का सीजन शुरू हो गया था। इस बार सावों की धूम भी रही। शुक्रवार 5 मई को भी बुद्ध पूर्णिमा का दिन है और इस दिन भी धूम सावे हैं।
अक्षय तृतीया से शादियों का सीजन शुरू हो गया था। इस बार सावों की धूम भी रही। शुक्रवार 5 मई को बुद्ध पूर्णिमा पर भी शादियां हुईं। शादियों के सीजन में कई निमंत्रण भी मिले।
ऐसे में एक शादी का इन्विटेशन खास था। कार्ड पर लिखा था पीपल रो ब्याव (पीपल की शादी)। एक परिवार ने पीपल की शादी गांव के ठाकुर जी (शालिग्राम) से करवाई है। इसके पीछे क्या कारण और कहानी थी, आप भी जानिए।
ये शादी जोधपुर से 90 किलोमीटर दूर केतु गांव के सालासर नगर में हुई। शादी को लेकर कई दिन पहले से धूमधाम से तैयारियां की गईं। एक बेटी की तरह पीपल की शादी कराई गई और शनिवार को विदाई भी की जाएगी।
जोधपुर के केतु गांव में शुक्रवार को महिलाएं मंगल गीत गाती दिखीं। ये शादी गांव के लालाराम कुलरिया परिवार की ओर से करवाई गई। शादी समारोह में शामिल होने हैदराबाद से भी रिश्तेदार यहां पहुंचे।
पढ़िए- इस अनूठी शादी की रोचक कहानी…..
मैं और मेरा परिवार जोधपुर शहर के सरस्वती नगर में रहता है। वहां भी हमारा मकान है। साल 2017 में हमारे जोधपुर स्थित घर के बाहर रखे गमले में पीपल और पीपली दोनों उग गए थे। कुछ समय बाद जब पौधे बड़े हुए तो परिवार परेशान होने लगा। क्योंकि घर में पीपल-पीपली का पेड़ होना अच्छा नहीं माना जाता।
ऐसे में विचार आया कि क्यों न इन दोनों पेड़ को गांव ले जाया जाए। इस पर परिवार के लोग इन पेड़ को गांव ले आए और यहां विधि-विधान से इन्हें दोबारा रोपा गया। गांव में परिवार भी इनका ख्याल रखता था। पूजा के दौरान रोज इन्हें सींचा जाता था।
ऐसे में इनके साथ परिवार के सदस्य की तरह अटैचमेंट हो गया। जब पीपल और पीपली बड़े होने लगे तो किसी ने बताया कि पीपल के पेड़ की शादी का विधान है। लेकिन, हमारे घर में पीपली भी थी। हमने परिवार की तरह इसे रखा तो ध्यान आया कि घर में एक बेटी कैसे कुंवारी रह सकती है।
गांव के पंडित से मिलवाई थी कुंडली
इसी दौरान परिवार के लोगों से बातचीत की और निर्णय लिया कि बेटी की तरह हम पीपली की शादी करवाएंगे और उसकी विदाई भी होगी। ऐसे में गांव के लोगों और परिवार के साथ यह निर्णय लिया कि इनकी शादी गांव से तीन किलोमीटर दूर बने मंदिर में विराजित ठाकुर जी से होगी।
गांव के पंडित गौतम दास ने ही इनकी कुंडली मिलान की और बुद्ध पूर्णिमा के दिन शादी का मुहूर्त निकाला गया। इसके बाद पूरा गांव और परिवार के सदस्य इस आयोजन में जुटे। 
अब पढ़ें, इस अनूठी शादी की कैसे हो रही है थीं तैयारियां
3 किलोमीटर दूर से आई बारात
लगभग 400 साल पुराने इस मंदिर की मान्यता दूर-दूर तक है। इसमें गांव के ही वैष्णव, ब्राह्मण परिवार के लोग शामिल हुए। यहां से ढोल, नगाड़ों की धुन के साथ बारात केतु सालासर नगर पहुंची।
इसके बाद बारात को रुकवाया गया । घर में पड़ले की रस्म निभाई गई। घर के बाहर ढोल-नगाड़े बजाए गए। शाम को 7.30 बजे गोधूलि वेला में पीपली की शादी विधि विधान से कराई गई। इसमें लालाराम और उनकी पत्नी देवी ने कन्यादान किया। शनिवार 6 मई को 500 लोगों की प्रसादी का आयोजन किया जाएगा।
बहन-बेटियों के ससुराल में भी दिया इन्विटेशन 
विवाह समारोह के लिए परिवार की बहन बेटियों को ससुराल जाकर उन्हें न्योता दिया था। इस विवाह के लिए लालाराम की 3 बेटियां और परिवार की अन्य बेटियां भी ससुराल से पीहर पहुंची थी। गांव की अन्य बहन बेटियों को भी शादी में आने के लिए निमंत्रण दिया गया था।
आगे बढ़ने से पहले खबर में नीचे दिए गए पोल में हिस्सा लेकर आप अपनी राय व्यक्त कर सकते हैं।
यहां पर महिलाओं ने रोजाना मंगल गीत गाए और ठाकुरजी को विवाह में आने के लिए निमंत्रण दिया था। पीपल के पेड़ की हल्दी पीटी की गई। मेहंदी लगाई गई।
शादी को लेकर घर के पास चंवरी तैयार की गई। जहां पर ठाकुर जी के फेरे करवाए गए। शादी के लिए घर में भी रंग रोगन पर आकर्षक सजावट की गई। शादी में आने वाले मेहमानों के लिए टेंट लगाया गया था।
हैदराबाद से भी पहुंचे परिवार के लोग
कार्यक्रम में हिस्सा लेने के लिए राजस्थान से बाहर रहने वाले परिवार के लोग भी पहुंचे थे। अर्जुन सुथार ने बताया कि वह इस शादी को लेकर काफी उत्सुक थे और हमारी संस्कृति और विरासत से जुड़ी शादी में हिस्सा लेने के लिए हैदराबाद से पहुंचे। उनके साथ अन्य शहरों में काम कर रहे परिवार के 10 से अधिक सदस्य भी पहुंचे।
500 लोगों का खाना, शनिवार को होगी विदाई
लालाराम ने बताया कि ठाकुर जी की बारात की विदाई शनिवार को होगी। दहेज में अलमारी, पलंग सहित बर्तन और अन्य गृहस्थी का सामान दिया है। इसके साथ ही एक चांदी की गाय के बाद सोने चांदी के जेवरात भी दिए।
ठाकुरजी की बारात लेकर आने वाले वैष्णव परिवार को दहेज का सामान, गहने आदि दिए गए।
बारात वाले दिन शुक्रवार को केवल बारातियों का खाना हुआ। लेकिन, अगले दिन सभा के लिए पूरे गांव को इन्विटेशन दिया गया। शनिवार को करीब 500 लोग शामिल होंगे। इन सभी के लिए प्रसादी की व्यवस्था होगी।
सोशल मीडिया पर शेयर किया इन्विटेशन कार्ड 
केतु गांव में होने वाली इस अनूठी शादी की आस पास की जगह पर भी चर्चा रही। लोगों ने सोशल मीडिया पर डिजिटल इन्विटेशन कार्ड को शेयर किया। परिवार के लोगों ने इस अनूठी शादी के लिए प्रीतिभोज का मैन्यू भी तैयार किया। शादी में शामिल होने वाले मेहमान भी इस अनूठे आयोजन को लेकर उत्साह में थे।
कुलरिया परिवार के सदस्यों ने बताया कि हमारे धर्म में पेड़ पौधों को भी विशेष महत्व दिया गया है और वर्तमान समय को देखते हुए पर्यावरण का संरक्षण होना बेहद जरूरी है।
इस तरह के कार्यक्रमों का मकसद हमारी अनुपम संस्कृति के बारे में लोगों को बताना और पेड़ पौधों को भी परिवार के भांति पालने और पर्यावरण संरक्षण का संदेश है। इस तरह का आयोजन यह बताता है कि खास तौर पर राजस्थान और मारवाड़ में पशु पक्षी के साथ ही पेड़ पौधों के साथ भी किस तरह का व्यवहार होता है।
लालाराम के 3 बेटे हैं। बड़े बेटे कन्हैयालाल कंस्ट्रक्शन का काम करते हैं। वहीं, प्रकाश इंटीरियर डिजाइन और गोपाल सीए की पढ़ाई कर रहा है। लालाराम खुद गांव में पेट्रोल पंप चलाते हैं।
